"วิรไท"แนะป้องกันความเสี่ยงค่าเงินจากผลกระทบเบร็กซิต
“ผู้ว่าธปท.” ชี้ผลโหวตประชามติอังกฤษไม่กระทบรุนแรงเท่าปิดเลห์เมนบราเธอร์ปี 2551 แต่ยอมรับว่าความผันผวนในตลาดเงินและตลาดทุนจะมีมากขึ้น
24 มิ.ย. 2559

“ผู้ว่าธปท.” ชี้ผลโหวตประชามติอังกฤษไม่กระทบรุนแรงเท่าปิดเลห์เมนบราเธอร์ปี 2551 แต่ยอมรับว่าความผันผวนในตลาดเงินและตลาดทุนจะมีมากขึ้น 
นายวิรไท สันติประภพ ผู้ว่าการ ธนาคารแห่งประเทศไทย เปิดเผยว่า การลงประชามติของสหราชอาณาจักรเพื่อจะออกจากสหภาพยุโรป(อียู)ในครั้งนี้เป็นเรื่องที่ทุกคนทราบล่วงหน้ามาหลายเดือนแล้ว ทั้งนี้ ธปท.และสถาบันการเงินจึงมีเวลาเตรียมการรับมือไว้ล่วงหน้า  โดยสถาบันการเงินในประเทศไทยได้ปิดความเสี่ยงฐานะเงินตราต่างประเทศไว้ล่วงหน้าแล้ว ต่างจากในช่วงวิกฤติการเงินโลกปี 2551 (คศ.2008) ที่มีการปิดสถาบันการเงินขนาดใหญ่อย่างเลห์เมนบราเธอร์ (Lehman Brothers) ซึ่งคราวนั้นเป็นเหตุการณ์ที่ตลาดไม่ได้คาดคิดมาก่อน จึงมีปฏิกิริยาของตลาดที่รุนแรงกว่าครั้งนี้มาก
“ในระยะข้างหน้า จะเห็นความผันผวนในตลาดเงินตลาดทุนมากขึ้น ทุกฝ่ายจึงควรให้ความสำคัญกับการบริหารความเสี่ยงอย่างต่อเนื่อง นอกจากนี้ ผลกระทบจากเบร็กซิตจะทำให้การฟื้นตัวของเศรษฐกิจโลกเปราะบางมากขึ้น ต้องเผชิญกับความไม่แน่นอนหลายด้าน โดยเฉพาะผลที่จะเกิดขึ้นกับเศรษฐกิจอังกฤษและโครงสร้างของเศรษฐกิจยุโรปโดยรวม ซึ่งต้องติดตามโดยใกล้ชิดต่อไป” นายวิรไทกล่าว